De plejer stikke en vatpind ned i din hals og fortælle dig, om du har corona. Nu skal Falcks 1200 nordjyske podere finde sig et andet job, efter alle landets kviktestcentre søndag blev nedlagt. For at hjælpe poderne godt på vej havde Falck torsdag arrangeret en jobmesse i det tidligere testcenter på Løvbakken i Nørresundby. Her blev poderne matchet med repræsentanter for 25 nordjyske virksomheder. Og det nød blandt andre Jakob Lind fra Aalborg godt af. Han er tidligere poder i Gigantium i Aalborg. - Jeg synes, det er gået rigtigt godt. En af arbejdsgiverne vil ringe til mig allerede i aften for at fortælle, om jeg kan komme i praktik hos dem. Så har jeg også søgt hos NT Kundeservice, som bad mig smide en ansøgning. Så det er fedt at komme herud og få alle de muligheder, siger han. Jakob Lind nåede tre jobsamtaler under jobmessen. Og ifølge ham tyder alt på, at et nyt job er inden for rækkevidde. Populære podere De fremmødte virksomheder kæmpede om de tidligere poderes gunst, for de er ganske populære hos en ny arbejdsgiver. Det bekræfter direktør for opholdsstedet Ølandshus Søren Brink. - De har arbejdet med procedurer og ved, det er vigtigt at gøre dét, man får besked på. Det leder vi efter hos os, for her er det vigtigt at skabe en struktur for de borgere, vi arbejder med, fortæller han og fortsætter roserne til de tidligere podere. - De er meget opsøgende, og jeg har allerede haft et par gode snakke med flere, som jeg også tror, lægger en ansøgning hos mig. Vi har ledige job lige nu og kunne ansætte allerede i dag, hvis vi finder den rette, siger Søren Brink. Hos Ølandhus har man omkring 200 medarbejdere, og derfor er der stor udskiftning i medarbejderstaben. Falck: De er dygtige medarbejdere Hos Falck er de begejstrede over at kunne hjælpe sine trofaste medarbejdere videre på arbejdsmarkedet. - Vi har haft 12.000 fantastiske podere i Danmark, og vi vil gerne have, de kommer videre med et rigtigt godt job. De kan indgå i en vagtplan og gøre, hvad der bliver sagt. Det er rigtig dygtige medarbejdere, og de er guld værd. Det er det hele værd at se, at nogle går hjem med et job allerede i dag, roser souschef hos Falck, Søren Homann. Jakob Lind føler da også selv, han har meget at tilbyde en kommende arbejdsgiver. - Vi har haft meget med kundeservice og mennesker at gøre, så jeg tror, det er derfor, vi er så populære, siger han og krydser fingre for at lande et job i nærmeste fremtid.

Referat:
1200 podere var torsdag på jagt efter nyt job til Falcks jobmesse i Nørresundby. Flere blev tilbudt job med det samme, for podernes evner kan bruges i mange sammenhænge, forklarer virksomheder.